Document ID: 32014R1362

A BIZOTTSÁG 1362/2014/EU VÉGREHAJTÁSI RENDELETE
(2014. december 18.)
az Európai Tengerügyi és Halászati Alap keretében finanszírozott operatív programok egyes módosításainak jóváhagyására vonatkozó egyszerűsített eljárás, valamint az e programok végrehajtásáról szóló éves jelentések formátuma és megjelenése tekintetében alkalmazandó szabályok meghatározásáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az Európai Tengerügyi és Halászati Alapról, valamint a 2328/2003/EK, a 861/2006/EK, az 1198/2006/EK és a 791/2007/EK tanácsi rendelet, valamint az 1255/2011/EU európai parlamenti és tanácsi rendelet hatályon kívül helyezéséről szóló, 2014. május 15-i 508/2014/EU európai parlamenti és tanácsi rendeletre (1) és különösen annak 22. cikke (1) bekezdésére és 114. cikke (3) bekezdésére,
mivel:
(1)
Az 508/2014/EU rendelet 20. cikke értelmében az Európai Tengerügyi és Halászati Alap (ETHA) keretében finanszírozott operatív programok módosítását a Bizottságnak jóvá kell hagynia.
(2)
Az 508/2014/EU rendelet 22. cikkének (2) bekezdése értelmében az operatív programok következőket érintő módosítására irányuló javaslatok benyújtására és jóváhagyására vonatkozó eljárásokat és határidőket egyszerűsíteni kell: a) pénzeszközök átcsoportosítása az uniós prioritások között, amennyiben alacsonyabb összegű finanszírozában való részesülés esetén az átcsoportosított pénzeszközök nem haladják meg az adott uniós prioritásra elkülönített összeg 10 %-át; b) intézkedések vagy releváns művelettípusok, valamint a kapcsolódó információk és mutatók bevezetése vagy visszavonása; c) az intézkedések részleteit érintő változások, beleértve a támogathatósági feltételek változásait is; d) a végrehajtási és ellenőrzési politikára vonatkozó uniós prioritások változásai következtében szükséges módosítások. Az operatív programok említett módosításai nem lehetnek hatással a program átfogó beavatkozási logikájára, a kiválasztott uniós prioritásokra és egyedi célkitűzésekre, valamint az általuk elérendő eredményekre, és ezért nem merülhet fel kétség afelől, hogy összeegyeztethetőek a meglévő szabályokkal és gyakorlatokkal.
(3)
Ezért szabályokat kell meghatározni az operatív programok 508/2014/EU rendelet 22. cikke (2) bekezdésében felsorolt módosításainak jóváhagyására irányuló egyszerűsített eljárásra vonatkozóan. Az eljárásnak köszönhetően a Bizottság rövidebb időn belül tudja jóváhagyni egy adott tagállam operatív programjának az említett típusú módosítására irányuló javaslatait. Tekintettel a szűkös időkeretre, az egyszerűsített eljárás lefolytatásának az a feltétele, hogy az érintett tagállam olyan, részletes információkkal alátámasztott kérelmet nyújtson be, amely lehetővé teszi a Bizottság számára a javasolt módosítások teljes körű értékelését.
(4)
Az 1303/2013/EU rendelet 50. cikke és az 508/2014/EU rendelet 114. cikke értelmében a tagállamoknak 2016 és 2023 között minden egyes év május 31-ig éves jelentést kell benyújtaniuk a Bizottságnak operatív programjuk végrehajtásáról.
(5)
A tagállamok által benyújtott éves végrehajtási jelentéseknek a végrehajtási évek, valamint a tagállamok közötti összehasonlítást lehetővé tevő egységes információkat kell tartalmazniuk. A jelentésnek továbbá lehetővé kell tennie az adatok összesítését az ETHA, illetve szükség esetén az összes európai strukturális és beruházási alap szintjén.
(6)
Meg kell határozni az említett éves végrehajtási jelentések formátumára és megjelenésére vonatkozó szabályokat.
(7)
Az ebben a rendeletben foglalt intézkedések azonnali alkalmazása érdekében ennek a rendeletnek az Európai Unió Hivatalos Lapjában való kihirdetését követő napon kell hatályba lépnie.
(8)
Az e rendeletben előírt intézkedések összhangban vannak az Európai Tengerügyi és Halászati Alap Bizottságának véleményével,
ELFOGADTA EZT A RENDELETET:
1. cikk
Az operatív programok módosításainak egyszerűsített eljárással való jóváhagyása
(1) Ha egy tagállam operatív programja olyan módosításának jóváhagyására irányuló kérelmet nyújt be a Bizottsághoz, amely az 508/2014/EU rendelet 22. cikke (2) bekezdésének hatálya alá tartozik, kérelmeznie kell a Bizottságtól, hogy az érintett módosítást e cikk alapján egyszerűsített eljárással hagyja jóvá.
(2) Az egyszerűsített eljárással való jóváhagyás iránti kérelem csak az 508/2014/EU rendelet 22. cikkének (2) bekezdésében felsorolt módosításokra vonatkozhat.
(3) Amennyiben a Bizottság úgy ítéli meg, hogy az érintett tagállam által az (1) bekezdés alapján benyújtott módosításra vonatkozó adatszolgáltatás hiányos, minden szükséges további információt megkér. A (4) és (5) bekezdésben meghatározott időtartam azt a Bizottság által a tagállammal közölt időpontot követő napon kezdődik, amikor a Bizottság megkapja a tagállamtól azt a teljes körű kérelmet, amelyben a tagállam kéri, hogy a Bizottság hagyja jóvá operatív programjának módosítását.
(4) Amennyiben a Bizottság az egyszerűsített eljárással való jóváhagyás iránti kérelem kézhezvételétől számított 25 munkanapon belül nem küld a tagállamnak észrevételt, úgy kell tekinteni, hogy a Bizottság jóváhagyta az operatív program módosítását.
(5) Amennyiben a Bizottság az egyszerűsített eljárással való jóváhagyás iránti kérelem kézhezvételétől számított 25 munkanapon belül megküldi észrevételeit a tagállamnak, az operatív program módosítását az 1303/2013/EU rendelet 30. cikkének (2) bekezdésében és az 508/2014/EU rendelet 20. cikkének (1) bekezdésében meghatározott eljárás szerint kell jóváhagyni.
2. cikk
Az éves végrehajtási jelentések formátuma és megjelenése
Az 1303/2013/EU rendelet 50. cikkében és az 508/2014/EU rendelet 114. cikkének (2) bekezdésében meghatározott éves végrehajtási jelentés tartalmának meg kell felelnie az e rendelet mellékletében megállapított mintának.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. december 18-án.

Labels: 19
10
8
6
12
15